EGCO อัดงบ 3 หมื่นลบ. ลงทุนโรงไฟฟ้าไฮโดรเจน เพิ่มกำลังผลิตอีก 1,000MW
EGCO อัดงบ 3 หมื่นลบ. ลงทุนโรงไฟฟ้าไฮโดรเจนป้อนลูกค้าอุตสาหกรรม หวังเพิ่มกำลังผลิตอีก 1,000MW มั่นใจปี 65 ผลงานโตแกร่ง รับบุ๊ครายได้โรงไฟฟ้า “ลินเดน-เอเพกซ์” เต็มปี
EGCO อัดงบ 3 หมื่นลบ. ลงทุนโรงไฟฟ้าไฮโดรเจนป้อนลูกค้าอุตสาหกรรม หวังเพิ่มกำลังผลิตอีก 1,000MW มั่นใจปี 65 ผลงานโตแกร่ง รับบุ๊ครายได้โรงไฟฟ้า “ลินเดน-เอเพกซ์” เต็มปี
24 เม.ย. 2565

นายเทพรัตน์ เทพพิทักษ์ กรรมการผู้จัดการใหญ่ บริษัท ผลิตไฟฟ้า จำกัด (มหาชน) หรือ EGCO  ได้เปิดเผยถึงทิศทางธุรกิจของบริษัทในปี 2565 ผ่านงาน Opportunity Day ซึ่งจัดโดยตลาดหลักทรัพย์แห่งประเทศไทย ในวันที่ 8 มีนาคม 2565 ว่า บริษัทเตรียมงบลงทุน 30,000 ล้านบาท เพื่อเพิ่มกำลังผลิตไฟฟ้าอีก 1,000 เมกะวัตต์ โดยเตรียมลงทุนผลิตไฟฟ้าจากไฮโดรเจนในไทยป้อนโรงงานอุตสาหกรรม พร้อมมั่นใจปีนี้มีกำไรจากการดำเนินงานเพิ่มขึ้น ซึ่งมาจากการรับรู้รายได้เต็มปีโครงการโรงไฟฟ้าลินเดน และเอเพ็กซ์ฯ ที่สหรัฐฯ รวมทั้ง 3 โรงไฟฟ้าที่ทยอยจ่ายเชิงพาณิชย์ในปี 2565
สำหรับผลการดำเนินงานของบริษัทฯ ในปี 2564 บริษัทมีกำไรสุทธิ 4,104 ล้านบาท ลดลง 53% เทียบกับปีก่อน โดยได้รับผลกระทบหลักจากการแปลงมูลค่าหนี้สินสกุลเงินต่างประเทศเป็นสกุลเงินบาทซึ่งเป็นผลมาจากการอ่อนค่าของค่าเงินบาท และจากการเปลี่ยนแปลงมูลค่ายุติธรรม (Fair value) ของเครื่องมือทางการเงิน ซึ่งทั้ง 2 รายการเป็นการรับรู้ ผลกระทบตัวเลขทางบัญชีเท่านั้น ไม่มีผลกระทบต่อกระแสเงินสดและการดำเนินงาน
ทั้งนี้ ที่ประชุมคณะกรรมการบริษัทฯ อนุมัติจ่ายปันผลเป็นเงินสดในอัตรา 3.25 บาท/หุ้น ขึ้นเครื่องหมาย XD วันที่ 11 มี.ค. 65 กำหนดจ่าย 27 เม.ย. 2565